Дарэчы, актыўнасць праявілі і многія работнікі прадпрыемства. Напрыклад, Дзмітрый Ганчар прасіў зрабіць тратуарную дарожку па вуліцы Інтэрнацыянальнай на ўчастку дарогі ад Мядзельскай ЖКГ да ДЭУ-66. Як расказаў Дзмітрый Валянцінавіч, там вельмі нязручна хадзіць, асабліва зімой і з малымі дзецьмі. Адсутнічае, на жаль, і вулічнае асвятленне. Прычым узнятая праблема хвалюе не толькі мнагадзетнага тату, але і многіх гараджан. Уздымаліся таксама пытанні наконт недастатковага асартыментнага пераліку тавараў у магазіне “Юбілейны”, капітальнага рамонту дома № 21 па вуліцы 1 Мая горада і добраўпарадкавання тэрыторыі вакол яго, па асфальтаванні ўчастка дарогі ад Лук’янавіч да Маставікоў і некаторыя іншыя.